BMW se elektriese visieDie BMW Motorrad Vision DC Roadster. (Foto: Verskaf) Met al meer vervaardigers wat nou op elektriese motorfietse begin fokus, het BMW pas sy toetrede aangekondig met ’n ontwerp wat die vorm van die ikoniese bokser-enjin naboots en aan die BMW Motorrad Vision DC Roadster ’n identiteit eie aan BMW gee. Elektriese motorfietse is tans behoorlik in die kollig. In MotoGP is daar selfs ’n hele nuwe klas geskep vir elektriese motorfietse. Ontwerpers moet steeds die basiese reëls volg met vering, maar hulle kan items soos brandstoftenks en uitlaatpype uitlaat en hulle verbeelding vrye teuels gee. Die enjin is die hart van enige motorfiets en die fisieke afmetings van die enjin word beïnvloed deur die kapasiteit en silinderuitleg van die enjin. In ’n elektriese motorfiets is die een element wat die meeste spasie opneem die battery. Die elektriese motor self is relatief kompak. Die BMW Motorrad Vision DC Roadster. (Foto: Verskaf) BMW is van mening dat motorfietsry ook opwindend kan wees selfs as die enjin elektries is. Met ’n elektriese motor is al die wringkrag onmiddellik beskikbaar en dit beloof om die ryervaring nog meer opwindend te maak. Hoewel die aandrywing nou elektries is, moet die komponente steeds verkoel word. In die Vision het BMW twee kant-elemente geskep met verkoelingsvinne en ingeboude ventilators. Net soos met die BMW R 32 van 1923 is die verkoelingseenhede in die lugstroom buite om die fiets geplaas. Hierdie ontwerp verseker dat die Vision onmiskenbaar BMW is. Die ontwerp van die Vision is uiters sportief. Die kort agterent is hoog gelig en loop afdraand vorentoe verby die yslike battery. Die battery is omhul deur ’n soliede aluminiumraam. As jy die fiets aanskakel, beweeg die verkoelingseenhede verder na buite om aan te dui dat die fiets gereed is om te beweeg. Die BMW Motorrad Vision DC Roadster. (Foto: Verskaf) Aandrywing is deur middel van ’n as. Die as én die voorste skokbreker is ontbloot. Hierdie is nog twee BMW-elemente wat netjies geïntegreerd is in die ontwerp. As deel van die konsep is die bande ook eksklusief vir die Vision ontwikkel deur Metzeler. Elke band bevat vyf LED-liggies aan die wand van die band. Dit maak die fiets baie meer sigbaar van die kant af en behoort nogal iets te wees om te aanskou in die aand. Die Vision DC Roadster gee ons ’n eerste blik na wat BMW vir ons kan opdis in die toekoms. Harley-Davidson se LiveWire fiets gaan binnekort in produksie. Die toekoms van elektriese motorfietse is nie meer so ver as wat ons dink nie.